ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Ιουλίου 1994 περί εγκρίσεως του προγράμματος για την εξάλειψη της λύσσας το οποίο έχει παρουσιαστεί από την Ομοσπονδιακή Δημοκρατία της Γερμανίας και με το οποίο καθορίζεται το επίπεδο της χρηματοδοτικής συμβολής της Κοινότητας (Το κείμενο στη γερμανική γλώσσα είναι το μόνο αυθεντικό) (94/487/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 για τις δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,

Εκτιμώντας:

ότι από την άνοιξη του 1992 έχει παύσει να ισχύει η απόφαση 89/455/ΕΟΚ του Συμβουλίου της 24ης Ιουλίου 1989 περί θέσπισης τριετούς μέτρου για τη δημιουργία σχεδίων-πιλότων όσον αφορά τον έλεγχο της λύσσας με σκοπό την εξάλειψη ή πρόληψή της (3) και ότι αυτά τα σχέδια-πιλότοι χαρακτηρίστηκαν από αξιοσημείωτη επιτυχία αποδεικνύοντας ότι η εξάλειψη της λύσσας από την Κοινότητα είναι πραγματοποιήσιμη-

ότι είναι τώρα ευκταίο να ληφθούν μέτρα εξάλειψης πλήρους κλίμακας στα κράτη μέλη στα οποία η νόσος αυτή ενδημεί καθώς και στις όμορες τρίτες χώρες στις οποίες επίσης ενδημεί αυτή η νόσος, για την παρεμπόδιση της επανεισόδου της λύσσας στις εν λόγω τρίτες χώρες και κράτη μέλη-

ότι το πρόγραμμα εξάλειψης όπως έχει παρουσιαστεί εκ μέρους της Ομοσπονδιακής Δημοκρατίας της Γερμανίας περιλαμβάνει τις όμορες περιοχές της Πολωνίας, Αυστρίας, Ελβετίας και της Δημοκρατίας της Τσεχίας-

ότι με επιστολή, η οποία φέρει την ημερομηνία 16 Φεβρουαρίου 1994, της Ομοσπονδιακής Δημοκρατίας της Γερμανίας, έχει υποβληθεί ένα πρόγραμμα για την εξάλειψη της λύσσας το οποίο προτείνεται να υλοποιηθεί το φθινόπωρο του 1994-

ότι, αφού υποβλήθηκε σε εξέταση, το πρόγραμμα αυτό διαπιστώθηκε ότι είναι σύμφωνο με όλες τις κοινοτικές απαιτήσεις όσον αφορά την εξάλειψη της νόσου σύμφωνα με την απόφαση 90/638/ΕΟΚ του Συμβουλίου της 27ης Νοεμβρίου 1990, για τη θέσπιση κοινοτικών απαιτήσεων για την εξάλειψη και την παρακολούθηση ορισμένων νόσων ζώων (4), όπως τροποποιήθηκε τελευταία από την οδηγία 92/65/ΕΟΚ (5)-

ότι πρόκειται να χορηγηθεί κοινοτική χρηματοδοτική συνδρομή, υπό τον όρο ότι οι ως άνω απαιτήσεις τηρούνται- οι αρχές πρόκειται να γνωστοποιήσουν όλες τις αναγκαίες πληροφορίες σύμφωνα με το άρθρο 24 παράγραφος 8 της απόφασης 90/424/ΕΟΚ- ότι είναι σκόπιμο να καθοριστεί η κοινοτική χρηματοδοτική συμμετοχή σε 0,5 Ecu για κάθε εμβόλιο συμπεριλαμβανομένου του δελέατος, συν το 50 % του κόστους της εναέριας διανομής των εν λόγω εμβολίων συμπεριλαμβανομένων των δελεάτων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση εγκρίνεται το πρόγραμμα για τον Σεπτέμβριο, Οκτώβριο και Νοέμβριο 1994 για την εξάλειψη της λύσσας, το οποίο υποβάλλεται εκ μέρους της Ομοσπονδιακής Δημοκρατίας της Γερμανίας.

Άρθρο 2

Η Ομοσπονδιακή Δημοκρατία της Γερμανίας πρέπει να θέσει σε ισχύ μέχρι την 1η Σεπτεμβρίου 1994 τους νόμους, κανονιστικές ρυθμίσεις και διοικητικές διατάξεις που απαιτούνται για την εφαρμογή του προγράμματος το οποίο αναφέρεται στο ως άνω άρθρο 1.

Άρθρο 3

1. Η χρηματοδοτική συμμετοχή της Κοινότητας ανέρχεται:

- σε 0,5 Ecu για έκαστο εμβόλιο συμπεριλαμβανομένου του δελέατος εντός της περιοχής εξάλειψης,

- σε 50 % του κόστους της εναέριας διανομής, χωρίς ΦΠΑ, των εν λόγω εμβολίων συμπεριλαμβανομένων των δελεάτων,

μέχρι ανώτατου ποσού 2 823 000 Ecu.

2. Η χρηματοδοτική συμμετοχή της Κοινότητας χορηγείται εφόσον διαβιβαστούν στην Επιτροπή τα σχετικά έγγραφα που αφορούν τις πραγματοποιηθείσες δαπάνες συνοδευόμενα από την έκθεση όπως προβλέπεται στο άρθρο 24 παράγραφος 8 της απόφασης 90/424/ΕΟΚ.

3. Η χρηματοδοτική συμμετοχή της Κοινότητας περιορίζεται στις δαπάνες που υποβάλλονται στην Επιτροπή μέχρι την 1η Ιουλίου 1995.

4. Η χρηματοδοτική συμμετοχή της Κοινότητας καταβάλλεται σε Ecu στην τιμή που ισχύει την πρώτη εργάσιμη ημέρα του μήνα αίτησης χρηματοδότησης όπως δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 26 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 223 της 2. 8. 1989, σ. 19.

(4) ΕΕ αριθ. L 347 της 12. 12. 1990, σ. 27.

(5) ΕΕ αριθ. L 268 της 14. 9. 1992, σ. 54.